*Sarajevo, 25.3.2025.*

Poštovani/e,

Zadovoljstvo nam je pozvati Vaše studente i studentice na **treće stručno predavanje u okviru Digitalne Klinike**, online platforme namijenjene diskusiji o ključnim pravnim i društvenim pitanjima vezanim za rodno zasnovano nasilje, koju podržava Evropska unija.

Treće predavanje je namijenjeno mladima, s fokusom na prevenciju nasilja u porodici, femicid i ulogu pravnog okvira u zaštiti žrtava. Predavanje **"Nasilje u porodici i femicid: Uloga pravnog okvira i društva u borbi protiv nasilja"** će voditi Branka Zigante Mašić, penzionisana sutkinja Višeg prekršajnog suda Hrvatske, bivša predsjednica Nacionalnog tima za borbu protiv nasilja u obitelji i nad ženama RH, te ekspertica s bogatim iskustvom u edukaciji i izradi zakonskih okvira u oblasti rodno zasnovanog nasilja. Branka će podijeliti svoje višegodišnje iskustvo u suđenju u predmetima nasilja u porodici, te će ukazati na značaj pravnog okvira, institucionalne saradnje i obrazovanja u prevenciji nasilja prema ženama.

Cilj predavanja je približiti mladima izazove s kojima se suočavaju institucije u borbi protiv nasilja u porodici i femicida, kao i pružiti im smjernice za aktivno učešće u prevenciji i borbi protiv ovih ozbiljnih društvenih problema. Također, predavanje će obuhvatiti ključne zakonske inicijative i preporuke koje je Branka razvijala kroz rad u Hrvatskoj i na međunarodnoj razini, te pružiti uvid u važnost uloge mladih u stvaranju sigurnijih zajednica.

Stoga Vas ljubazno pozivamo da delegirate **do 20 studenata i studentica** koji će prisustvovati ovom važnom predavanju, koje će se održati na platformi Digitalna Klinika.

**Detalji predavanja:**

**📅 10. april 2025. godine**🕚 **u 11:00 sati**
🌐 **Putem platforme Digitalna Klinika** – <https://www.digitalnaklinika.ba/>

**Molimo Vas da delegirate studente i studentice najkasnije do četvrtka, 3. aprila, 2025., te da nam dostavite spisak (ime, prezime i mail) putem e-mail adrese** **lara@jabiheu.ba** **ili kontaktirate na +387 63 383 934.**

U nastavku dostavljamo agendu predavanja:

**AGENDA**

**11:00 – 11:05 | Otvaranje**
• Pozdrav, JaBiHEU i Dignitet

**11:05 – 11:45 | Nasilje u porodici i femicid**
• Pravni okviri i izazovi u prevenciji nasilja u porodici
• Femicid i rodno zasnovano nasilje: Pravne i društvene dimenzije
• Uloga mladih u prepoznavanju i suzbijanju nasilja u porodici
• Izazovi u pravnoj zaštiti žrtava nasilja i institucionalna saradnja

**11:45 – 12:30 | Radna diskusija**
• Uloga mladih u prevenciji nasilja u porodici i femicida
• Aktivno uključivanje u podršku žrtvama nasilja i oblikovanje zakonskih rješenja
• Promovisanje jednakosti i poštovanja u zajednicama

**| Zaključci i preporuke**

**Unapređenje pravne i društvene matrice za sprečavanje femicida i rodno zasnovanog nasilja u BiH**
*Udruženja JaBiHEU i Dignitet, uz finansijsku podršku Evropske unije, provode projekat „Unapređenje pravne i društvene matrice za sprečavanje femicida i rodno zasnovanog nasilja u BiH“. Cilj projekta je unapređenje pravnog i institucionalnog okvira za prevenciju i suzbijanje femicida i drugih oblika rodno zasnovanog nasilja u Bosni i Hercegovini kroz zagovaranje efikasnijih javnih politika, multisektorsku saradnju i jačanje kapaciteta relevantnih aktera. Kroz niz aktivnosti, uključujući analize pravnih okvira, javne diskusije i stručne radionice, projekat doprinosi boljem razumijevanju ključnih izazova i potrebi za sistemskim rješenjima u ovoj oblasti.*